Brødrene Dal – Hemmeligheter og mysterier

**Brødrene Dal – Hemmeligheter og mysterier** er et hefte med informasjon om Brødrene Dal utgitt i 2005. Det er et offisielt lisensprodukt fra NRK, med manus skrevet av Kirkvaag, Lystad og Mjøen. Heftet er hovedsaklig en samling av bilder, sangtekster, utdrag og referanser til tv-seriene, men inkluderer også ny informasjon om brødrenes liv, slik tittelen antyder.

## Hemmeligheter om Brødrene Dal

Etter innholdsfortegnelsen begynner heftet med noen detaljer om hver av de tre brødrene. Disse er stort sett den samme informasjonen som de blir presentert med i første episode av Professor Drøvels hemmelighet, som at Gaus skulle ha vært med til Sydpolen i 1911, men forteller også hva hver bror elsker, hater og en hemmelighet om dem. Gaus elsker mysterier, hater krangling, og liker i hemmelighet å krangle litt likevel. Roms elsker sen frokost, hater å stå tidlig opp, og heter i hemmelighet Ove til mellomnavn (Roms Ove Dal). Brumund elsker Arlene, hater klesvask til tørk på soverommet, og har i hemmelighet vært gift med Arlene i 25 år. Dessuten får hver av dem et kallenavn: Gaus er pessimisten, Roms er optimisten og Brumund er nysgjerrigperen. Hver av brødrene blir beskrevet med typiske trekk som går overens med disse. I tillegg avsløres det at Roms' svakhet er ordspill, og Brumunds knuste drøm var å bli volleyballspiller.

På de to neste sidene står teksten til *Vi er Brødrene Dal*og *Seigmannsang*, i tillegg til *Se torsken*. Sistnevnte er en bemerkelsesverdig sang å inkludere, siden den i utgangspunktet er en KLM-produksjon, men den har blitt inkludert på Brødrene Dal-plater og fremført av brødrene siden. På samme side nevnes det dessuten at torsk er brødrenes favorittfisk.

## Brødrene Dal og familien

Brødrene Dals familietre inkluderer karakterer som aldri opptrer andre steder, men forteller også historien om hvordan brødrenes foreldre møtte hverandre. Heftet går også nærmere inn på Snerting, Joste og Mette-Mari i en mini-utgave av brødrenes hemmeligheter fra tidligere i boken. Snerting beskrives som "Høy og mørk", Joste som "Kvikkas" og Mette-Mari som "Tyvlytter".

Familiemedlemmer på treet:

* Halling Dal
* Mari Dal
* Thor Heyer Dal
* Snerting Dal
* Joste Dal
* Mette-Mari Dal
* Gass P. Dal
* Fot P. Dal
* Skrukke Dal
* Slem Dal
* Vann Dal
* Salvador Dal
* Vær Dal
* Sunn Dal
* Fyllings Dal
* Squaw Valley

Merk at treet ikke inkluderer alle Brødrene Dals slektninger, idet personer som bl.a. Tiste Dal, Dill Dal og C. Norges Blomster Dal ikke er med.

## Hjemme hos Brødrene Dal

Her skildres en regnfull kveld foran peisen i Brødrene Dals hus, med fokus på alle minnene fra sine eventyr Brødrene Dal har møblert med. På veggen ved siden av peisen henger et portrett av professor Drøvel, i et hjørne står et utstoppet reinsdyr de fikk av samene etter at de fant Urk og Irka i Atlant-Is, og i en skål på peisen ligger noen spektralsteiner som minne om jakten på forkjølelseskuren og romferden til planeten Spektron.

I tillegg inneholder stuen Los-luer fra Los Angeles, hamburgere fra Hamburg, congas fra Kongo, biler fra Bilbao, lyd fra Bonn, hjul fra Paris, tulipaner fra Amsterdam, skuespillere fra Senegal, en nyfødt baby fra Barcelona (foto), Wienflasker fra Wien, morsomt korn fra Le Havre, såpe fra Milano, godt humør fra Trieste, vester fra Vestlandet, Østers fra Østerrike, Uglesett ("Bygg din egen ugle") fra Uglanda, støvsugere fra Øvre Volta, norsk olje fra Sauda-Arabia, blues fra St. Louis, is fra Grønland, grønnsaker fra Island, hvaler fra Hvaler, hai fra Haiti, mark fra Marks & Spencer og et par rever fra en populær revy. Brødrene har, logisk nok, vanskeligheter med å få vaskehjelp.

## Venner og uvenner av Brødrene Dal

Kapittelet tar for seg Brødrene Dals venner og uvenner, og begynner med en helside om professor Drøvel. Han kalles "En stum professor", til tross for at han kan klukke (og sier "nei" i Mysteriet om Karl XIIs gamasjer). På siden ovenfor beskrives professor Bodil Surkle-Fæhrt som "En skummel professor", på grunn av arret over det ene øyet etter at hun prøvde å lage sprengt torsk med dynamitt.

Deretter nevnes Kongen av Norge, både han fra 2005 ("Hans majestet Kongen") og han fra 1905 ("Innvandrer-kongen"). De deler valgspråket "Alt for Norge". Fortelleren trekkes frem som brødrenes 4. bror - nesten, før en påminnelse om at han har vært med Brødrene Dal på eventyr siden jakten på professor Drøvel. Professor Edwin Slatters, "En forkjølet professor", presenteres som en ekspert på Umulium og Curium 82.

Mosquito Horribile Mortem er også tatt med som en av Brødrene Dals uvenner. Denne forferdelige dødelige kjempemyggen ble drept av Gaus' pil og bue og befinner seg nå på Zoologisk Museum i Omsk (eller var det muligens Tomsk?) i Russland. Andre mulige uvenner inkluderer Løytnant Kabelsatan, Børre, Frank og en svenske (representert med Kong Karl XII).

## Brødrene Dal pakker reisesekken

Dette kapittelet handler om Reisesekken og dens innhold. 2. vers av *Reisesekksangen* står skrevet på venstre side, og kan synges som rap, opera eller joik. En pakkeliste for ekspedisjonen i 2005 er tatt med, i tillegg til flere fakta om Reisesekken. Disse inkluderer sekkens mål på 70x40 cm (men innvendig prosentvolum på 2316%), at professor Surkle-Fæhrt ikke fikk patent på oppfinnelsen fordi den bare inneholdt *nesten alt*, og at brødrene har det eneste eksisterende eksemplaret.

## Andre hjelpemidler

Disse er også henvist til i den fulle CD-versjonen av *Vi er Brødrene Dal*, med refrenglinjen "Hver kveld skriver vi journal".

## Trivia

* Sidetallene i boken er plassert på gule spektralsteiner.
* I teksten på *Vi er Brødrene Dal* står det "Nå har vi pakket sekken vår og det betyr/at vi har dratt til Vikingland på nye eventyr". Dette er en annen tekst enn den som brukes i Vikingsverdets forbannelse, der brødrene i stedet synger "at vi har dratt avsted igjen på nye eventyr". Teksten stemmer overens med CD-utgivelsen av sangen.
* Blant Brumunds hemmeligheter på side 5 nevnes ekspedisjonen etter en ledig seng på Ullevål sykehus våren 1970, men med "våren 1981 og 2005" som årstall i stedet for tidspunktet gitt i Professor Drøvels hemmelighet.
* Vann Dals navn er til forveksling likt Van Dal, en annen slektning nevnt i dokumentaren Historien om Brødrene Dal. Beskrivelsen av dem, samt den ulike stavemåten, tyder imidlertid på at de er to forskjellige personer, til tross for at de bygger på samme ordspill.
* Hvordan Brødrene Dal har noen spektralsteiner liggende på peishylla, når disse er en uunnværlig energikilde på Spektron og alt brødrene fikk med seg derfra var Spektralstaven, er uvisst.
* I motsetning til hva som er oppgitt andre steder står det på side 12 at Brødrene Dal fant professor Drøvel i 1981, ikke i 1978.